*****

ΚΑΝΟΝΙΣΜΟΣ (ΕΟΚ) αριθ. 1328/82 ΤΗΣ ΕΠΙΤΡΟΠΗΣ

της 28ης Μαΐου 1982

περί δεκάτης τροποποιήσεως του κανονισμού (ΕΟΚ) αριθ. 2793/77 περί των λεπτομερειών εφαρμογής ειδικής ενισχύσεως για το αποκορυφωμένο γάλα που προορίζεται για τη διατροφή ζώων, εξαιρουμένων των νεαρών μόσχων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2793/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2860/81 (4), καθορίζει το επίπεδο της ειδικής ενισχύσεως για το αποκορυφωμένο γάλα που προορίζεται για τη διατροφή ζώων, εξαιρουμένων των νεαρών μόσχων, και τη μέγιστη τιμή πωλήσεως που εφαρμόζεται από τα γαλακτοκομεία· ότι, αν ληφθεί υπόψη η εξέλιξη των τιμών της αγοράς, φαίνεται αναγκαίο να προσαρμοσθεί το ύψος της ενισχύσεως και η μέγιστη τιμή πωλήσεως·

ότι ο επιδιωκόμενος σκοπός κατά τον κανονισμό (ΕΟΚ) αριθ. 2793/77 προς χορήγηση ειδικής ενισχύσεως για το αποκορυφωμένο γάλα που προορίζεται για τη διατροφή ζώων, εξαιρουμένων των νεαρών μόσχων, απαιτεί, υπό το φώς της αποκτηθείσας πείρας, επέκταση της εννοίας «νεαροί μόσχοι»·

ότι το άρθρο 2α του κανονισμού (ΕΟΚ) αριθ. 986/68 του Συμβουλίου (5) προβλέπει ότι οι ενισχύσεις καθορίζονται λαμβανομένης ιδίως υπόψη της τιμής παρεμβάσεως του αποκορυφωμένου γάλακτος εις κόνιν· ότι πρέπει, κατά συνέπεια, να προσαρμοσθούν οι όροι χορηγήσεως των ενισχύσεων από της ενάρξεως της γαλακτοκομικής περιόδου· ότι, για να αντιμετωπισθούν διοικητικές δυσχέρειες, και ιδίως ο μηνιαίος λογιστικός μηχανισμός, πρέπει να προβλεφθεί η προσαρμογή του καθεστώτος κατά την έναρξη του επόμενου μήνα· ότι επί της αυτής ευκαιρίας πρέπει να προσαρμοσθεί το καθεστώς βάσει της αποκτηθείσας πείρας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2793/77 τροποποιείται ως εξής:

1. Στο άρθρο 1 παράγραφος 2:

το ποσό των «7,80 ECU ανά 100 χιλιόγραμμα» αντικαθίσταται από το ποσό των « . . . ECU ανά 100 χιλιόγραμμα».

2. Στο άρθρο 2 παράγραφος 1 υπό γ οι ηλικίες «4 μήνες» και « 120 ημέρες» αντικαθίστανται από τις ηλικίες «5 μήνες» και «150 ημέρες» από 1η Ιουλίου 1982.

3. Το άρθρο 3 παράγραφος 1 υπό γ αντικαθίσταται από το εξής κείμενο:

«γ) αν το γαλακτοκομείο έχει τηρήσει:

- για το αποκορυφωμένο αυτό γάλα, μία ανώτατη τιμή πωλήσεως στη θύρα του γαλακτοκομείου 2,70 ECU ανά 100 χιλιόγραμμα από 20 έως 31 Μαΐου 1982, και 2,20 ECU ανά 100 χιλιόγραμμα από 1η Ιουνίου 1982,

- για το αποκορυφωμένο γάλα που αναφέρεται στο άρθρο 4 παράγραφος 1 υπό γ τρίτη περίπτωση και παράγραφος 2 τρίτη περίπτωση, από τις 20 Μαΐου 1982, μία ανώτατη τιμή πωλήσεως στη θύρα του γαλακτοκομείου 5,10 ECU ανά 100 χιλιόγραμμα».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 28 Μαΐου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 140 της 20. 5. 1982, σ. 1.

(3) ΕΕ αριθ. L 321 της 16. 12. 1977, σ. 30.

(4) ΕΕ αριθ. L 281 της 3. 10. 1981, σ. 10.

(5) ΕΕ αριθ. L 169 της 18. 7. 1968, σ. 4.